18.9.2023
EL
Επίσημη Εφημερίδα της Ευρωπαϊκής Ένωσης
L 229/3
(8)
Δεδομένου του παγκοσμιοποιημένου χαρακτήρα της αλυσίδας εφοδιασμού ημιαγωγών, η διεθνής συνεργασία με τρίτες χώρες αποτελεί σημαντικό στοιχείο ώστε να καταστεί ανθεκτικό το οικοσύστημα ημιαγωγών στην Ένωσης.
Οι δράσεις που αναλαμβάνονται στο πλαίσιο του παρόντος κανονισμού θα πρέπει επίσης να δίνουν τη δυνατότητα στην Ένωση να διαδραματίζει ισχυρότερο ρόλο, ως κέντρο αριστείας, σε ένα παγκόσμιο και αλληλεξαρτώμενο οικοσύστημα ημιαγωγών που θα λειτουργεί πιο εύρυθμα.
Για τον σκοπό αυτόν, το ευρωπαϊκό συμβούλιο για τους ημιαγωγούς θα πρέπει να συμβουλεύει την Επιτροπή σε θέματα που αφορούν τον συντονισμό αυτών των προσπαθειών και την ενίσχυση της συνεργασίας μεταξύ της Ένωσης και τρίτων χωρών κατά μήκος της παγκόσμιας αξιακής αλυσίδας ημιαγωγών και να εξετάζει, κατά περίπτωση, τις απόψεις της βιομηχανικής συμμαχίας για τους επεξεργαστές και τις τεχνολογίες ημιαγωγών και άλλων ενδιαφερόμενων μερών
(9)
Σύμφωνα με τις διεθνείς υποχρεώσεις και τις εφαρμοστέες διαδικαστικές απαιτήσεις, η Ένωση και τα κράτη μέλη θα μπορούν να αναπτύσσουν επαφές, μεταξύ άλλων διπλωματικές, με διεθνείς στρατηγικούς εταίρους που έχουν πλεονεκτήματα στη βιομηχανία ημιαγωγών, με σκοπό την εξεύρεση λύσεων για την ενίσχυση της ασφάλειας εφοδιασμού και για την αντιμετώπιση μελλοντικών διαταραχών της εφοδιαστικής αλυσίδας των ημιαγωγών, όπως αυτών που προκύπτουν από εξαγωγικούς περιορισμούς τρίτων χωρών, και για τον προσδιορισμό της διαθεσιμότητας πρώτων υλών και ενδιάμεσων προϊόντων.
Στο πλαίσιο αυτό είναι δυνατό να περιλαμβάνονται, κατά περίπτωση, ο συντονισμός στα σχετικά διεθνή φόρουμ, η σύναψη επενδυτικών και εμπορικών συμφωνιών ή άλλες διπλωματικές προσπάθειες σύμφωνα με τις εφαρμοστέες διαδικαστικές απαιτήσεις ή οι επαφές με οικεία ενδιαφερόμενα μέρη.
(10)
Προκειμένου να τελεσφορήσει η δέσμευσή της για κάλυψη των αναγκών σε εργατικό δυναμικό σε ολόκληρη την αλυσίδα εφοδιασμού ημιαγωγών, η Επιτροπή θα πρέπει να εξασφαλίσει συνέργειες με υφιστάμενα προγράμματα της Ένωσης και να παρέχει στα κράτη μέλη στήριξη και ενθάρρυνση για την ανάληψη πρωτοβουλιών που συμβάλλουν στην ανταλλαγή ακαδημαϊκών γνώσεων με διεθνείς στρατηγικούς εταίρους.
(11)
Σαφής στόχος της Ένωσης είναι η προώθηση της διεθνούς συνεργασίας και της ανταλλαγής γνώσεων με βάση τα συμφέροντά της, τα αμοιβαία οφέλη, τις διεθνείς δεσμεύσεις της και, στο μέτρο του δυνατού, την αμοιβαιότητα.
Ωστόσο, η προσβολή δικαιωμάτων διανοητικής ιδιοκτησίας (ΔΙ), η άνευ αδείας αποκάλυψη εμπορικών απορρήτων ή η διαρροή ευαίσθητων αναδυόμενων τεχνολογιών στον τομέα των ημιαγωγών θα μπορούσε να θέσει σε κίνδυνο τα συμφέροντα της Ένωσης στον τομέα της ασφάλειας.
Στο πλαίσιο αυτό, η Επιτροπή διερευνά επί του παρόντος συγκεκριμένες προτάσεις προκειμένου να ενισχυθούν τα πλαίσια της Ένωσης για τις επενδύσεις και τον έλεγχο των εξαγωγών.
Επιπλέον, η Ένωση και τα κράτη μέλη θα πρέπει να συνεργάζονται με στρατηγικούς εταίρους με σκοπό την ενίσχυση της κοινής τεχνολογικής και βιομηχανικής υπεροχής σύμφωνα με τις εφαρμοστέες διαδικαστικές απαιτήσεις.
(12)
Ο τομέας των ημιαγωγών χαρακτηρίζεται από πολύ υψηλό κόστος ανάπτυξης και καινοτομίας και πολύ υψηλό κόστος κατασκευής προηγμένων εγκαταστάσεων δοκιμών και επικύρωσης για τη στήριξη της βιομηχανικής παραγωγής.
Αυτό έχει άμεσο αντίκτυπο στην ανταγωνιστικότητα και την ικανότητα καινοτομίας της βιομηχανίας της Ένωσης, καθώς και στην εφοδιαστική ασφάλεια και την ανθεκτικότητα του οικοσυστήματος των ημιαγωγών της Ένωσης.
Με βάση τα διδάγματα που αντλήθηκαν από τις πρόσφατες ελλείψεις στην Ένωση και παγκοσμίως και την ταχεία εξέλιξη των τεχνολογικών προκλήσεων και των κύκλων καινοτομίας που επηρεάζουν την αξιακή αλυσίδα των ημιαγωγών, είναι αναγκαίο να ενισχυθούν τα υφιστάμενα πλεονεκτήματα της Ένωσης, ώστε να αυξηθούν η ανταγωνιστικότητα, η ανθεκτικότητα και η ικανότητα έρευνας και καινοτομίας της Ένωσης με τη θέσπιση της πρωτοβουλίας.
(13)
Τα κράτη μέλη είναι πρωταρχικά υπεύθυνα για τη διατήρηση μιας ισχυρής, ανταγωνιστικής, βιώσιμης και καινοτόμου βιομηχανικής βάσης στην Ένωση.
Ωστόσο, η φύση και η κλίμακα των προκλήσεων που αφορούν την έρευνα και καινοτομία στον τομέα των ημιαγωγών απαιτεί την από κοινού ανάληψη δράσης σε επίπεδο Ένωσης.
(14)
Για να αποκτήσει η Ένωση τις ικανότητες έρευνας και καινοτομίας που απαιτούνται στον τομέα της τεχνολογίας ημιαγωγών ώστε να διατηρήσει τον ηγετικό ρόλο των ερευνητικών και βιομηχανικών επενδύσεών της στην πρωτοπορία και να γεφυρώσει το υφιστάμενο χάσμα μεταξύ της έρευνας και ανάπτυξης (Ε & Α) και της κατασκευής, η Ένωση και τα κράτη μέλη θα πρέπει να συντονίσουν καλύτερα τις προσπάθειές τους και να συνεπενδύσουν.
Οι τρέχουσες προκλήσεις του οικοσυστήματος ημιαγωγών της Ένωσης απαιτούν την επίτευξη ικανοτήτων μεγάλης κλίμακας και συλλογική προσπάθεια από τα κράτη μέλη, και παράλληλα στήριξη της ανάπτυξης και της εκδίπλωσης ικανοτήτων μεγάλης κλίμακας από την Ένωση.
Αυτή η συλλογική προσπάθεια περιλαμβάνει, την παροχή χρηματοδοτικών πόρων ανάλογων με τη φιλοδοξία της πρωτοβουλίας, για στήριξη της ανάπτυξης και της ευρείας διαθεσιμότητας καινοτόμων ικανοτήτων και εκτεταμένων ψηφιακών υποδομών, συμπεριλαμβάνοντας πλατφόρμα εικονικού σχεδιασμού, πιλοτικές γραμμές, μεταξύ άλλων για κβαντικά μικροκυκλώματα, και τη διάδοση γνώσεων, δεξιοτήτων και ικανοτήτων προς όφελος ολόκληρου του οικοσυστήματος των ημιαγωγών.
Για να επιτευχθεί αυτό, η Ένωση και τα κράτη μέλη θα πρέπει να λάβουν υπόψη τους στόχους της διττής πράσινης και ψηφιακής μετάβασης.
Στο πλαίσιο αυτό, οι διατάξεις ημιαγωγών και οι διεργασίες κατασκευής προσφέρουν σημαντικές ευκαιρίες μείωσης του περιβαλλοντικού αντικτύπου, και ειδικότερα του αποτυπώματος άνθρακα, των βιομηχανιών, συμβάλλοντας έτσι στις φιλοδοξίες, π.χ., της ανακοίνωσης της Επιτροπής της 14ης Ιουλίου 2021 με τίτλο «“Προσαρμογή στον στόχο του 55 %”: υλοποίηση του στόχου της ΕΕ για το κλίμα με